CELEX: 32016R0217
Language: sl
Date: 2016-02-16 00:00:00
Title: Uredba Komisije (EU) 2016/217 z dne 16. februarja 2016 o spremembi Priloge XVII k Uredbi (ES) št. 1907/2006 Evropskega parlamenta in Sveta o registraciji, evalvaciji, avtorizaciji in omejevanju kemikalij (REACH) glede kadmija (Besedilo velja za EGP)

17.2.2016   
            
            
               SL
            
            
               Uradni list Evropske unije
            
            
               L 40/5
            
         UREDBA KOMISIJE (EU) 2016/217
   z dne 16. februarja 2016
   o spremembi Priloge XVII k Uredbi (ES) št. 1907/2006 Evropskega parlamenta in Sveta o registraciji, evalvaciji, avtorizaciji in omejevanju kemikalij (REACH) glede kadmija
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 1907/2006 Evropskega Parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije in o spremembi Direktive 1999/45/ES ter o razveljavitvi Uredbe Sveta (EGS) št. 793/93 in Uredbe Komisije (ES) št. 1488/94 ter Direktive Sveta 76/769/EGS in direktiv Komisije 91/155/EGS, 93/67/EGS, 93/105/ES in 2000/21/ES (1) ter zlasti člena 68(1) Uredbe,
   ob upoštevanju naslednjega:
   
               (1)
            
            
               Vnos 23 v Prilogi XVII k Uredbi (ES) št. 1907/2006 prepoveduje uporabo kadmija in kadmijevih spojin v barvah z oznakama [3208] [3209] ter določa odstopanje za barve na podlagi cinka. Vendar se ta omejitev ne uporablja za dajanje v promet barv, ki vsebujejo kadmij.
            
         
               (2)
            
            
               Novembra 2012 je Komisija zaprosila Evropsko agencijo za kemikalije (v nadaljevanju Agencija), da pripravi dokumentacijo iz Priloge XV, da bi se sedanje omejitve razširile na dajanje v promet takih barv, ki vsebujejo kadmij nad določeno koncentracijo.
            
         
               (3)
            
            
               Odbor za oceno tveganja pri Agenciji (v nadaljnjem besedilu: RAC) je 9. septembra 2014 soglasno sprejel mnenje, da bi taka sprememba sedanjega vnosa olajšala izvrševanje, in z njim potrdil, da dodatna ocena tveganja pri kadmiju v barvah ni potrebna.
            
         
               (4)
            
            
               Odbor za socialno-ekonomsko analizo pri Agenciji (v nadaljnjem besedilu: SEAC) je 25. novembra 2014 soglasno sprejel mnenje, da je predlagana sprememba sedanjih omejitev sorazmerna, saj se z njo ne bi naložili dodatni stroški usklajevanja proizvajalcem, uvoznikom ali potrošnikom, bi pa bila omejitev bolje izvršljiva.
            
         
               (5)
            
            
               Organom izvrševanja je lažje spremljati in nadzirati dajanje v promet kot uporabo. Poleg tega uvedba mejne koncentracije razjasnjuje, da nenamerna prisotnost kadmija v barvah kot nečistoča, ki je nižja od mejne vrednosti, ni kršitev omejitve.
            
         
               (6)
            
            
               Opravljeno je bilo posvetovanje s Forumom za izmenjavo informacij o izvrševanju in njegova priporočila so bila upoštevana.
            
         
               (7)
            
            
               Uredbo (ES) št. 1907/2006 bi bilo zato treba ustrezno spremeniti.
            
         
               (8)
            
            
               Ukrepi iz te uredbe so v skladu z mnenjem odbora, ustanovljenega v skladu s členom 133 Uredbe (ES) št. 1907/2006 –
            
         SPREJELA NASLEDNJO UREDBO:
   Člen 1
   Priloga XVII k Uredbi (ES) št. 1907/2006 se spremeni v skladu s Prilogo k tej uredbi.
   Člen 2
   Ta uredba začne veljati dvajseti dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 16. februarja 2016
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 396, 30.12.2006, str. 1.
   
      PRILOGA
      V stolpcu 2 vnosa 23 Priloge XVII k Uredbi (ES) št. 1907/2006 se odstavek 2 nadomesti z naslednjim:
      
         
                     „Kadmij
                     Št. CAS: 7440-43-9
                     Št. ES 231-152-8 in njegove spojine
                  
                  
                     
                                 2.
                              
                              
                                 Se ne uporabljajo ali dajejo v promet v barvah z oznakama [3208] [3209], v katerih je koncentracija (izražena kot kovinski Cd) enaka ali večja od 0,01 mas. %.
                                 Za barve z oznakama [3208] [3209], pri katerih vsebnost cinka presega 10 mas. % barve, koncentracija kadmija (izražena kot kovinski Cd) ni enaka ali večja od 0,1 mas. %.
                                 Barvani izdelki se ne dajejo v promet, če je koncentracija kadmija (izražena kot kovinski Cd) enaka ali večja od 0,1 mas. % barve na barvanem izdelku.“